ภาษีมรดกผ่านฉลุย ‘สมหมาย’ นั่งประธานกมธ.
สนช.ผ่านวาระแรกภาษีมรดก รมว.คลัง เผยอาจยืดหยุ่นวงเงินจัดเก็บ
29 ต.ค. 2565

สนช.ผ่านวาระแรกภาษีมรดก รมว.คลัง เผยอาจยืดหยุ่นวงเงินจัดเก็บ
นายสมหมาย ภาษี รมว.คลัง เปิดเผยว่า ร่าง พ.ร.บ.ภาษีการรับมรดก ผ่านความเห็นชอบจากสภานิติบัญญัติแห่งชาติ (สนช.) ด้วยคะแนนท่วมท้น ซึ่งในวาระสองเป็นการพิจารณาของคณะกรรมาธิการวิสามัญ ซึ่งในฐานะ รมว.คลัง ผู้เสนอกฎหมายนนี้จะนั่งเป็นประธานด้วยตัวเอง โดยได้ชี้แจงสมาชิก สนช. ว่า ทุกคนต้องช่วยกันดูกฎหมายแต่ละข้ออย่างละเอียดและด้วยใจที่เป็นกลาง
ทั้งนี้ ยังไม่มีสมาชิก สนช.เสนอให้เปลี่ยนอัตราการเก็บภาษีมรดกที่คลังเสนอให้เก็บ 10% ของมรดกที่ผู้ได้รับเกิน 50 ล้านบาท แต่มีสมาชิกบางรายเสนอให้เก็บภาษีมรดกแบบอัตราก้าวหน้าเหมือนภาษีเงินได้บุคคลธรรมดา ซึ่งได้ชี้แจงไปว่า อัตรา 10% เป็นอัตราที่เหมาะสม ผู้เสียภาษียอมรับได้ โดยคลังไม่ต้องการเก็บภาษีมรดกในอัตราก้าวหน้า เพราะอาจจะสูงเกินไปและทำให้เศรษฐีนำเงินหนีออกนอกประเทศ
อย่างไรก็ตาม มีสมาชิกบางท่านเสนอให้การกำหนดมรดกที่ต้องเสียภาษีมีความยืดหยุ่นมากขึ้น ไม่ควรกำหนดตายตัวว่าเก็บจากส่วนที่เกิน 50 ล้านบาท เพราะเงินเฟ้อเพิ่มขึ้นทุกปี ในอนาคตจึงควรปรับวงเงินเพิ่มขึ้นตามไปด้วย เพื่อให้เกิดความเป็นธรรมกับผู้เสียภาษี ซึ่งจะมีการพิจารณาในชั้นกรรมาธิการ ที่ต้องพิจารณาให้แล้วเสร็จภายใน 90 วัน เพื่อเสนอให้ สนช.พิจารณาในวาระที่ 3 ต่อไป
ทั้งนี้ ที่ประชุม สนช.มีมติเสียงข้างมาก 160 ต่อ 16 เสียง รับหลักการร่าง พ.ร.บ.ภาษีการรับมรดก ในวาระที่ 1 และมีมติรับหลักการร่าง พ.ร.บ.แก้ไขเพิ่มเติมประมวลรัษฎากรด้วยคะแนน 172 ต่อ 8
นพ.เจตน์ ศิรธรานนท์ โฆษกคณะ กมธ.วิสามัญกิจการ สนช. กล่าวว่า สาเหตุที่คณะ กมธ.มีเวลาพิจารณาร่างพระราชบัญญัติทั้งสองฉบับถึง 90 วัน ทั้งที่กฎหมายอื่นใช้เวลา 30 วัน เพราะเป็นกฎหมายการเงินที่ต้องใช้เวลาพิจารณามากเพื่อให้เกิดความรอบคอบ